Document ID: 32010R0756

A BIZOTTSÁG 756/2010/EU RENDELETE
(2010. augusztus 24.)
a környezetben tartósan megmaradó szerves szennyező anyagokról szóló 850/2004/EK európai parlamenti és tanácsi rendeletnek a IV. és V. melléklete tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a környezetben tartósan megmaradó szerves szenynyező anyagokról és a 79/117/EGK irányelv módosításáról szóló, 2004. április 29-i 850/2004/EK európai parlamenti és tanácsi rendeletre (1) és különösen annak 7. cikke (4) bekezdésének a) pontjára és (5) bekezdésére, valamint 14. cikkére,
mivel:
(1)
A 850/2004/EK rendelet végrehajtja az Unió jogában a környezetben tartósan megmaradó szerves szennyező anyagokról szóló Stockholmi Egyezménynek az Európai Közösség nevében történő megkötéséről szóló, 2004. október 14-i 2006/507/EK tanácsi határozat (2) által jóváhagyott, a környezetben tartósan megmaradó szerves szennyező anyagokról szóló Stockholmi Egyezményben (a továbbiakban: az Egyezmény), meghatározott kötelezettségvállalásokat, valamint a nagy távolságra jutó, országhatárokon átterjedő levegőszennyezésről szóló 1979. évi egyezményhez kapcsolódóan a környezetben tartósan megmaradó szerves szennyező anyagokról szóló jegyzőkönyvnek az Európai Közösség nevében történő megkötéséről szóló, 2004. február 19-i 2004/259/EK tanácsi határozat (3) által jóváhagyott, a nagy távolságra jutó, országhatárokon átterjedő levegőszennyezésről szóló 1979. évi Egyezmény Jegyzőkönyvében meghatározott kötelezettségvállalásokat.
(2)
Miután az Európai Unió és tagállamai, valamint Norvégia és Mexikó új anyagokra tett javaslatot, az Egyezmény értelmében létrehozott, a környezetben tartósan megmaradó szerves szennyező anyagokat felülvizsgáló bizottság befejezte a kilenc javasolt anyagra vonatkozó munkáját, és arra a megállapításra jutott, hogy azok megfelelnek az Egyezményben szereplő kritériumoknak. Az Egyezmény részes felei konferenciájának 2009. május 4-8-i negyedik ülésén (a továbbiakban: COP4) megállapodás született arról, hogy mind a kilenc anyagot felveszik az Egyezmény mellékleteibe.
(3)
A 850/2004/EK rendelet IV. és V. mellékletét módosítani kell a COP4 ülésén felsorolt új anyagok figyelembevételének érdekében.
(4)
A COP4 úgy határozott, hogy felveszi a klórdekont, hexabróm-bifenilt és a hexaklór-ciklohexánokat, beleértve a lindánt is az Egyezmény A. mellékletébe (kiküszöbölés). Mivel ezeket az anyagokat a Jegyzőkönyv is felsorolja, a 850/2004/EK rendelet IV. és V. melléklete is tartalmazza őket.
(5)
A COP4-en elfogadott döntések értelmében a pentaklór-benzol felvételre kerül az Egyezmény A. mellékletébe (kiküszöbölés). Ezért a pentaklór-benzolnak be kell kerülnie a 850/2004/EK rendelet IV. és V. mellékletébe a megfelelő maximális koncentráció-határértékek megadásával, amelyeket a környezetben tartósan megmaradó szerves szennyező anyagokról szóló 850/2004/EK európai parlamenti és tanácsi rendelet IV. mellékletének módosításáról szóló, 2006. július 18-i 1195/2006/EK tanácsi rendeletben (4), valamint a környezetben tartósan megmaradó szerves szennyező anyagokról szóló 850/2004/EK európai parlamenti és tanácsi rendelet V. mellékletének módosításáról szóló, 2007. február 16-i 172/2007/EK tanácsi rendeletben (5) használt, a környezetben tartósan megmaradó szerves szennyező anyagok (a továbbiakban: POP-ok) határértékeinek megállapítására szolgáló módszertan alkalmazásával határoztak meg. Az ideiglenes maximális koncentráció-határértékeket felül kell vizsgálni a 850/2004/EK rendelet hulladékkal kapcsolatos rendelkezéseinek végrehajtásáról a Bizottság megbízásából végzett tanulmány eredményeinek figyelembevételével.
(6)
A COP4 úgy határozott, hogy a perfluoroktán-szulfonsavat és származékait (a továbbiakban: PFOS) bizonyos alkalmazásokra vonatkozó mentességek mellett az Egyezmény B. mellékletébe (korlátozás) veszi fel. A PFOS használata jelenleg engedélyezett bizonyos alkalmazásokra. A PFOS-t tartalmazó termékek élettartama miatt e termékek még néhány évig továbbra is bekerülnek a hulladékáramba, jóllehet csökkenő mennyiségben. A gyakorlatban nehézségekbe ütközhet a PFOS-t tartalmazó egyes anyagok beazonosítása egy adott hulladékáramban. A termékekben és a hulladékokban a PFOS mennyiségéről és koncentrációjáról jelenleg rendelkezésre álló adatok nem elégségesek. A 850/2004/EK rendeletben előírt, a IV. mellékletben szereplő koncentráció-határértékeket meghaladó hulladékok esetében a POP-tartalom kiküszöbölésére vagy visszafordíthatatlan átalakítására vonatkozó kötelezettség kiterjesztése a PFOS-ra hatást gyakorolhat a meglévő újrahasznosítási rendszerekre, ami nem hagy érintetlenül egy másik környezetvédelmi prioritást sem, a források fenntartható használatának biztosítását. Ezt figyelembe véve a PFOS a koncentráció-határértékek megadása nélkül került be a IV. és V. mellékletbe.
(7)
A COP4 úgy határozott, hogy felveszi a tetrabróm-difenil-étert, a pentabróm-difenil-étert, a hexabróm-difenil-étert és a heptabróm-difenil-étert (a továbbiakban: polibrómozott difenil-éterek) az Egyezmény A. mellékletébe (kiküszöbölés). Az Unióban a pentabróm-difenil-éter és az oktabróm-difenil-éter forgalomba hozatala és használata maximum 0,1 tömegszázalék koncentráció-határértékben korlátozott a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról szóló, 2006. december 18-i 1907/2006/EK európai parlamenti és tanácsi rendelet (6) XVII. mellékletének értelmében. A pentabróm-difenil-éter, a hexabróm-difenil-éter, a heptabróm-difenil-éter és a tetrabróm-difenil-éter jelenleg nem kerül forgalomba az Unióban, mivel a vegyi anyagok regisztrálásáról, értékeléséről, engedélyezéséről és korlátozásáról (REACH) szóló, 1907/2006/EK európai parlamenti és tanácsi rendelet XVII. mellékletében említett módosításáról szóló, 2009. június 22-i 552/2009/EK bizottsági rendelet (7) és az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2003. január 27-i 2002/95/EK európai parlamenti és tanácsi irányelv (8) korlátozza használatukat. A polibrómozott difenil-étereket tartalmazó termékek élettartama miatt azonban az ezen anyagokat tartalmazó, élettartamuk végét elért termékek még néhány évig továbbra is bekerülnek a hulladékáramba. A vegyes hulladékmaradványban lévő polibrómozott difenil-étert tartalmazó anyagok beazonosításának gyakorlati nehézségeit és a polibrómozott difenil-éterek mennyiségére és koncentrációjára vonatkozó átfogó tudományos adatok jelenlegi hiányát figyelembe véve a POP-tartalom kiküszöbölésére vagy visszafordíthatatlan átalakítására vonatkozó kötelezettség kiterjesztése ezen anyagokra a IV. mellékletben felsorolt koncentráció-határértékeket meghaladó hulladékok esetében veszélyeztetheti a meglévő újrahasznosítási rendszereket, és ezáltal akadályozhatja a források fenntartható használatát. A COP4 felismerte ezt a problémát, és külön mentességekről rendelkezett a polibrómozott difenil-étereket tartalmazó hulladékok további újrahasznosítására vonatkozóan, mégha az a POP-ok újrahasznosításához is vezethet. Ezért ezeket a kivételeket a 850/2004/EK rendeletnek is tükröznie kell.
(8)
Ahhoz, hogy a belső piac torzulása elkerülhető legyen, egységes maximális koncentráció-határértékekre van szükség az Unióban. Az elérhető adatok alapján és az elővigyázatosság elvének alkalmazása mellett ideiglenes maximális koncentráció-határértékek kerültek rögzítésre a pentaklór-benzol tekintetében a 850/2004/EK rendelet IV. és V. mellékletében.
(9)
Az árucikkekben és hulladékokban lévő anyagok mennyiségére és koncentrációjára vonatkozó átfogó tudományos adatok hiányára tekintettel ebben a szakaszban nem állapíthatók meg maximális koncentráció-határértékek a 850/2004/EK rendelet IV. és V. mellékletében a PFOS-re és a polibrómozott difenil-éterekre vonatkozóan. A további, a későbbiekben rendelkezésre álló információktól, valamint a Bizottság felülvizsgálatától függően fog javaslat születni a maximális koncentráció-határértékekre a kilenc POP tekintetében, a POP-rendelet célkitűzéseinek figyelembevételével.
(10)
Az Egyezmény 22. cikkének megfelelően az A., B. és C. melléklet módosításai egy évvel azután lépnek hatályba, hogy a letéteményes az arról szóló értesítést közreadta; ez az időpont 2010. augusztus 26-á ra fog esni. Következésképp és a következetesség érdekében e rendeletet ugyanettől az időponttól indokolt alkalmazni.
(11)
Az e rendeletben előírt intézkedések összhangban vannak a 75/442/EGK tanácsi irányelv (9) alapján létrehozott bizottság véleményével. Indokolt tehát e rendelet haladéktalan hatálybalépése,
ELFOGADTA EZT A RENDELETET:
1. cikk
(1) A 850/2004/EK rendelet IV. mellékletének helyébe e rendelet I. melléklete lép.
(2) A 850/2004/EK rendelet V. melléklete e rendelet II. mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2010. augusztus 26-ától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. augusztus 24-én.

Labels: 0
1
20